Man gevonnis ná inbraak en verkragting | Maroela Media
Man gevonnis ná inbraak en verkragting
'n 30-jarige man van Pietermaritzburg is gevonnis nadat hy twee keer in een aand by 'n vrou se kamer ingebreek en haar tydens die tweede inbraak verkrag het.
Nkululeko Nxumalo is in die Pietermaritzburg-streekshof tot lewenslange tronkstraf gevonnis vir die verkragting en drie jaar tronkstraf vir huisbraak.
Volgens maj. Thulani Zwane, woordvoerder van die polisie, het Nxumalo op 17 April 2011 omstreeks 21:30 by die vrou se kamer ingebreek en haar probeer verkrag. Die vrou kon egter daarin slaag om van hom te vlug.
"Die slagoffer het omstreeks 00:30 dieselfde aand 'n klop aan die venster gehoor en dit was dieselfde persoon wat vroeër die aand in haar kamer was. Hy het deur die venster die huis binnegekom en die vrou met 'n mes gedreig terwyl hy haar verkrag het."
Volgens Zwane het die slagoffer die verkragting by haar werkgewer aangemeld waarna 'n saak by die polisie aanhangig gemaak is.